Atte Kohtaniemi on omistanut Kouvolan Jaalassa sijaitsevan huoltoaseman reilun vuoden ajan. Nuori yrittäjä jaksaa uskoa tulevaisuuteen, vaikka palveluita on kylästä jo viety ja lähipäivinä poistetaan pankkiautomaatti.

Mistä on kyse? Atte Kohtaniemi osti Jaalan Seon 20-vuotiaana

Hän on herätellyt huoltoasemaa henkiin reilun vuoden ajan

Kahvila avautui viime viikolla, nyt remontissa on korjaamopuoli

Kohtaniemi uskoo, että asemalla on tulevaisuus kylän palvelujen hiipumisesta huolimatta

Mökkiläiset tuovat Jaalaan eloa kesällä

Valtatien 46 varressa Kouvolan Jaalassa nököttää pieni huoltoasema. Se näyttää yksinäiseltä, mutta ulkonäkö pettää. 22-vuotias Atte Kohtaniemi on herätellyt asemaa henkiin reilun vuoden ajan.

– Ostin sen, kun pääsin armeijasta. Tuttu kauppias kysyi, että kiinnostaako huoltoasema. Muutama kuukausi väännettiin kauppoja, Kohtaniemi kertoo.

Huoltoaseman ja sen oheispalvelujen elvytys etenee hiljalleen. Kohtaniemi haki talvella kahvilaan yrittäjää ja remontoi tiloja. Uusi yrittäjä aloitti toimintansa kahvilassa viime viikolla. Kahvila ehti olla edellisen yrittäjän jäljiltä kiinni syksystä saakka.

– Olen haaveillut pitkään suoramyyntipisteestä tilani tuotteille. Teen omien lehmieni maidosta juustoa ja jäätelöä. Tilalleni Kimolaan on noin kymmenen kilometriä matkaa. Sinne asiakkaiden on vaikeampi löytää, toteaa Kohtaniemeltä tilat vuokrannut Niina Pusa.

Korjaamokin herää henkiin

Parhaillaan remontissa on huoltamon korjaamopuoli, joka on ollut tyhjillään viitisen vuotta.

– Sinne tulee pari nosturia ja jarrurullat, ja huoltoasematarvikkeita tulee myös myyntiin jonkinlainen valikoima. Alan pian etsiä uutta vuokralaista, Kohtaniemi sanoo.

Ilman perheen tukea en olisi uskaltanut tähän lähteä. Atte Kohtaniemi

Jaalasta on lähtenyt Kouvolan kuntaliitoksen jälkeen paljon palveluita. Uusin menetys on ainoa pankkiautomaatti, joka poistetaan lähipäivinä. K-kauppa lopetti muutama vuosi takaperin, jäljellä on vielä S-market.

Tulevaisuus ei pelota nuorta yrittäjää.

– Vähän se tietysti arveluttaa, mutta ihmiset liikkuvat kuitenkin paljon. Ei tämä kuitenkaan varmaan mikään kymmenien vuosien projekti ole. Tähän saakka on mennyt odotusten mukaan.

Huoltamoyrittäjiä suvussa

Ammattikoulussa logistiikkapuolen koulutuksen hankkineella Kohtaniemellä ei sinällään ole hätää, sillä huoltamoyrittäjyys kulkee suvussa.

– Minulla on hyvät tukijoukot takana. Neuvoja saa aina. Ilman perheen tukea en olisikaan uskaltanut tähän lähteä.

Huoltamo on tavallaan Kohtaniemen sivuprojekti: varsinainen leipä tulee polttoainerekan ratissa. Rekalla hän ajaa polttoöljyä Kouvolan alueelle.

Tällä hetkellä nuori mies odottaa kesää.

– Jaalassa on paljon kesämökkejä. Kesä on täällä yhtä iso juttu kuin talvi Lapin hiihtokeskuksille. Kun sesonki alkaa, asiakkaita tulee paljon lisää.